
	  Comisia pentru politică economică,
              reformă şi privatizare 
	                              Nr. 4c-1/357
                              Pl-x 600/2018
                        


                                                                                                Bucureşti,  07.11.2018
                                                      AVIZ

asupra propunerii legislative pentru abrogarea 

Legii nr. 275 din 27 decembrie 2017 pentru aprobarea 

Ordonanţei Guvernului nr. 23/2017 privind plata defalcată a TVA

În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia pentru politică economică, reformă şi privatizare a fost sesizată spre dezbatere şi avizare, cu propunerea legislativă pentru abrogarea Legii nr. 275 din 27 decembrie 2017 pentru aprobarea                          Ordonanţei Guvernului nr. 23/2017 privind plata defalcată a TVA, transmisă cu adresa                          nr. Pl-x 600 din 22 octombrie 2018, înregistrată sub nr. 4c-1/357 din 23 octombrie 2018. 
Senatul, în calitate de primă Cameră sesizată, a respins iniţiativa legislativă,                   în şedinţa din 16 octombrie 2018.
Conform prevederilor art. 75 din Constituţia României, republicată, şi ale                     art. 92 alin. (9) pct. 1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este  Cameră decizională. 

Potrivit reglementărilor art. 61 din Regulamentul Camerei Deputaţilor, republicat, cu modificările și completările ulterioare, membrii Comisiei au dezbătut iniţiativa legislativă menţionată mai sus, în şedinţa din 7 noiembrie 2018.
Membrii Comisiei au examinat propunerea legislativă supusă avizării,                           expunerea de motive, avizul negativ al Consiliului Legislativ, transmis cu adresa                      nr. 539 din 6 iunie 2018, avizul favorabil al Consiliului Economic și Social, transmis cu adresa nr. 2662 din 22 mai 2018 și punctul de vedere al Guvernului, transmis cu adresa nr. 1090 din 6 iunie 2018, prin care menţionează că nu susţine adoptarea inițiativei legislative.
Cu prilejul dezbaterilor, membrii Comisiei pentru politică economică, reformă                  şi privatizare au constatat faptul că inițiativa legislativă nu se justifică întrucât nu respectă prevederile articolului 62 teza întâi din Legea nr. 24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare, conform cărora ,,dispoziţiile de modificare şi de completare se încorporează, de la data intrării lor în vigoare, în actul de bază, identificându-se cu acesta.”
În acest sens, propunerea legislativă trebuia să aibă în vedere modificarea expresă a prevederilor din Ordonanţa Guvernului nr. 23/2017 privind plata defalcată a TVA,                  astfel cum acestea au fost modificate şi completate prin Legea nr. 275/2017 pentru aprobarea Ordonanţei Guvernului nr. 23/2017 privind plata defalcată a TVA,                              şi nu abrogarea legii de aprobare a ordonanţei.
Faţă de cele menționate mai sus, membrii Comisiei pentru politică economică, reformă şi privatizare au hotărât, cu majoritate de voturi (4 voturi împotrivă),                   avizarea negativă a iniţiativei legislative.
În raport cu obiectul şi conţinutul său, propunerea legislativă face parte                         din categoria legilor ordinare.
        PREŞEDINTE                                                                                 SECRETAR

